
Kun sanoja laittaa peräkkäin, niistä syntyy lauseita. Kun lauseita lait- 
taa peräkkäin, niistä syntyy tarinaa. Tämä tarina on tosi. Se on kerto- 
mus elävästä elämästä. Todellisuus on tarua ihmeellisempää, sen olen 
saanut elämässäni huomata. Kun ihmisen mahdollisuudet loppuvat, 
silloin Jumalan vasta alkavat ja pääsevät oikeuksiinsa. Kun vuonna 
1984 tulin uskoon, sain heti halun kertoa toisillekin, että Jeesushan 
elää ja haluaa muuttaa ihmisen elämän - sain halun auttaa. Tämä kirja- 
nen on syntynyt halusta auttaa masentuneita, ahdistuneita ja toivonsa 
menettäneitä lähimmäisiä. Kärsin yli 10 vuotta erittäin vaikeasta ma- 
sennuksesta ja psykiatri sanoi minulle 10 vuoden jälkeen, että " on hy- 
vin todennäköistä, että et tule koskaan parantumaan - tämä on jo niin 
vaikeaa ja kroonistunutta" Lääkäri oli väärässä: Jumalalle on kaikki 
mahdollista. Jeesus ei ole vain pelastaja ja syntien sovittaja. Hän on 
myös Parantaja sekä Rauhanruhtinas ja paljon muuta. 

Kun vajavaisin ihmissanoin, "savikielellä", yrittää kertoa toisille, 
mitä on se valtava Jumalan rakkaus ja armo - mitä on olla "Kristuk- 
sessa" - niin se jää aina vajaaksi. Eräs suurten erämaiden intiaani lähti 
pitkälle vaellukselle nähdäkseen, onko maailmassa muutakin kuin aa- 
vaa preeriaa. Pitkän ajan kuluttua hän saapui valtameren rantaan. Näh- 
dessään kauniin sinisenä hohtavan meren ja sen valtavat mainingit hän 
ihastui ja sanoi jollekin: "Antakaa minulle jokin astia, jotta voin viedä 
tätä vettä kansalleni ja näyttää, miten valtava ja kaunis tämä suuri vesi 
on". Toiveeni on, että sinä saat kipinän lähteä löytöretkelle - lähteä et- 
simään - sillä elämän Herra, Jeesus, lupaa: "Jokainen etsivä löytää". 



Synnyin kolmelapsiseen perheeseen 1952. Minua ennen oli syn- 
tynyt Eija, joka oli minua viisi vuotta vanhempi, ja pikkusisko Päivi 
syntyi viisi vuotta minua myöhemmin. Meillä oli Miehikkälän kunnan 
Muurikkalan kylässä maatila - sukutilana isäni perimä - jossa oli pin- 
ta-alaa yhteensä noin 70 hehtaaria ja josta peltoa oli noin 8 hehtaaria. 
Lypsylehmiä oli 7-8 ja pikkukarjaa lisäksi. Kanojakin oli omiksi tar- 
peiksi ja sika lihotettiin aina joulaksi. Meillä ei ollut traktoria eikä tie- 
tysti myöskään siihen liittyviä muita työtä helpottavia koneita. Omis- 
timme kuitenkin Veto-nimisen leveäselkäisen ja vahvan työhevosen, 
jonka myöhemmin huomasin olevan "kovasuinen" 

Isäni oli haavoittunut sodassa selkään ja kyynärpäähän. Muistan, 
kun kerran pikkupoikana saunassa kysyin: "Isä, miksi sinulla on toi- 
nen napa selkäpuolella?" Isä kertoi sotajuttuja hyvin harvoin, mutta 
silloin hän kertoi koko tarinan. "Katos, Veli, kun siinä kävi niin, että 
olimme peräytymässä vihollisen ylivoiman takia ja kun siinä metsä- 
tietä juoksin, niin ryssän luoti iski selkään niin kuin rautakangella olisi 
lyöty. Putosin maahan kontalleni ja kaverit eivät huomanneet, että yksi 
jäi. Kun venäläisten "uraa"-huudot kuuluivat jo läheltä, sain ryömittyä 
ojaan mahalleni piiloon." Venäläiset kulkivat isän ohitse aivan viereltä 
ja uskon, että hän vietti siinä maantienojassa kauhun hetkiä. Olihan 
isälle selvää, että jos venäläiset olisivat huomanneet hänet, hänet olisi 
ammuttu tai pistin olisi heilahtanut. Muistan isän sanoneen, että kyllä 
siellä kovissa paikoissa - kun rauta vihelsi ilmassa - karskitkin miehet 
rukoilivat. Kyllä isä siinä kovissa kivuissa ja peloissaan varmasti ru- 
koili -ja hänen rukouksensa kuultiin: Suomalaiset saivat miesvahvis- 
tusta ja vihollinen ajettiin takaisin. Isäni viittoili ja huusi apua ojassa 
ja hänet kannettiin JSP:lle, josta oli kuljetus sairaalaan. 

Koska isäni oli sotainvalidi, hänen "työpanoksensa" ei ollut terveen 
miehen veroinen. Työnsä hän kuitenkin hoiti ahkerasti, vaikka koak- 
kuun jäänyt, haavoittunut käsivarsi haittasikin työntekoa. Äidilläni oli 
aina kädet täynnä työtä: hän teki nekin työt, joita isäni ei kivuiltaan ja 
invaliditeettinsä vuoksi pystynyt tekemään. Äitini kovista työkiireistä 
johtuen isäni äiti Amalia-mamma hoiti minua 3,5 vuotiaaksi asti, joi- 



loin hän sai iäisyyskutsun. Tätini ovat kertoneet, että Amalia-mamma 
istui usein tuolissa silmät kiinni, kädet ristissä ja hiljaa keinutteli itse- 
ään. Uskon, että hänellä oli paljon rukousaiheita - mm. sodan mels- 
keissä olevat neljä poikaa, joista kaksi kaatui isänmaata puolustaessaan 
ja isäni haavoittui. Myöhemmin minua hoitaessaan Amalia-mamma 
voivotteli: "Mitähän tuosta lapsesta vielä tulee, kun se on noin kerkeä 
jaloistaan." Minulla oli nimittäin kova halu mennä mammaa aina pii- 
loon -juosta johonkin naapurin nurkan tai huussin taakse. Olin siellä 
hiiren hiljaa, vaikka Amalia viimein ihan itkuisella äänellä huusi, että 
"Tulkaa nyt toisetkin etsimään, se poika on ihan kokonaan hävinny!" 
Minä en ymmärtänyt vanhan mammani hätää, vaan pidättelin naurun 
kiherrystäni ajatellen: "Ähäkutti, eivätpäs löydä." Mamma, äiti ja iso- 
sisko saivat etsiä kotiin palattuani myös jäljiltäni kadonneita housuja. 
Hyvin usein kaiken kiireisen vipellykseni keskellä "huonot menivät 
housuun" ja jatkoin matkaani ilman housuja. 

Myös äitini äiti, jota sanottiin Taavetin mammaksi, oli harras kris- 
titty ja rukoileva laupias ihminen. Kun nuorena poikana luin hänen äi- 
dilleni lähettämiään kirjeitä, niissä hän aina lopussa kirjoitti: "Turvat- 
kaa lapset aina Jumalaan" ja "Minun rakas Jeesukseni saisi teillekin 
lapset ja lapsenlapset tulla rakkaaksi, sitä minä rukoilen". Kun sitten 
aikanaan tuhlaajapoikana eksyin synnin teille, äitiäni ei kenenkään 
tarvinnut opettaa rukoilemaan poikansa puolesta. Kyllä se pelko, hätä 
ja huoli huonoilla teillä olevasta omasta lapsesta pani kyynelin rukoi- 
lemaan. Kun vielä isänikin liittyi tähän esirukoilijoiden joukkoon, niin 
lähiomaisistani neljä ihmistä rukoili puolestani. Äitini kerran kysyi 
isältäni, että "Rukoiletko sinä Erkki koskaan?" Isäni oli vastannut, 
että kyllä hän rukoilee - ja sellaistakin asiaa hän rukoilee, että tuo Veli 
löytäisi itselleen uskovaisen puolison. Isän rukousvastaus lisääntyi 
puolella, kun Veli-poikakin tuli uskoon aviopuolison lisäksi. Isä vain 
ei sitä rukousvastausta saanut nähdä: hän sai iäsyyskutsun 1980, ja 
minä tulin uskoon 1984. Mutta koska rukousten lapset - niin kuin ei- 
vät esirukoilijatkaan - joudu hukkaan, uskon lujasti, että kerran perillä 
Karitsan hääjuhlassa saamme riemullisen jälleennäkemisen. Isäni oli 



hiljainen ja nöyrä kärsijä, hän oli niitä "viimeisiä, jotka tulevat ensim- 
mäisiksi" (Matt. 19:30). 

Siskojeni ja serkkujeni kanssa oli monia mielenkiintoisia leikkejä: 
pelattiin "kymmentä tikkua" ja muita pihapelejä. Kaikkein mielen- 
kiintoisimpia olivat kuitenkin eräänlaiset roolileikit, joissa "röllötel- 
tiin" mitä hassumman näköisillä aikuisten vaatteilla. Meillä oli omat 
roolinimetkin: "Pik'Emppu","Tumppu-Lyyti","Sipuli-Mari" ja "Läs- 
ki-Tiina". Niissä "näytelmissä" ei ollut käsikirjoituksia eikä ennalta 
suunniteltuja roolisanoja - ne syntyivät sitä mukaa, kun näytelmä ete- 
ni. Kun 50-luvulla ei ollut leluja joka lähtöön eikä mitään Nintendoja 
tai muita teknisiä vempaimia kuten nykyajan lapsilla, niin mielikuvi- 
tus ja luovuus pääsivät valloilleen. Lapsuuden leikkiajat olivat onnel- 
lisia aikoja, mutta noin 5-6 vuoden ikäinen ollessani sattui traaginen ja 
minulle hyvin traumaattinen tapaus. Olin isäni vieressä katselemassa, 
kun hän teroitti kyntöauran puukkoa. Isäni oli sellainen monitoimi- 
mies, ja hän oli tehnyt "pukin", jossa hihnavetoinen moottori pyörit- 
ti melko ohutta laikkaa. Katselin vierestä hienoa kipinäsuihkua, kun 
yhtäkkiä kuului pamaus: laikka hajosi sirpaleiksi. Yksi sirpaleista teki 
ammottavan haavan isäni kasvoihin - ohimosta leukaan asti - ja verta 
tuli kovasti. Leukaluut olivat menneet poikki. Toiset sirpaleet olivat 
katkaisseet peukalot ja toinen peukalo riippui nahan varassa putoamai- 
sillaan maahan. Koska veren tulo oli kovaa, hätäännyin ja pelästyin 
tietysti kauheasti, mutta isäni - joka oli ollut sodassa monessa kauhun 
paikassa - oli rauhallinen ja rauhoitteli minuukin. Hän käski minua ha- 
kemaan naapurista apua, sillä äiti ja siskot olivat kauempana kyläile- 
mässä. Juoksin naapuriin niin kovaa kuin pienistä jaloista vauhtia lähti 
ja huutelin apua. Naapurin emäntä kuuli sen läheiselle pellolle ja juok- 
si apuun. Hän repi lakanan suikaleiksi ja sitoi haavat. Sitten jossain 
vaiheessa tuli ambulanssi tai taksi, joka vei isäni Helsingin sairaalaan. 
Muistan ajatelleeni kauhulla, että kuoleekohan isä nyt, kun tuli niin 
paljon verta ja pääkin oli aivan kuin puoliksi halki. Sairaalassa kuiten- 
kin peukalotkin istutettiin takaisin paikoilleen ja leukaluut ommeltiin 
teräslangalla kiinni. Myöhemmin nuorena poikana ajattelin, että pitikö 



sekin onnettomuus vielä sattua, eikö niissä sodan vammoissa - myös 
psyykkisissä - olisi ollut tarpeeksi yhden miehen osalle. 

Kun sielunvihollinen sai myöhemmin otteen - lujan sellaisen - elä- 
mästäni, niin hän löi minun kauttani isääni kaikkein kipeimmät haa- 
vat - sielun haavat. Aiheutin sekä äidilleni että isälleni paljon surua ja 
murhetta. Jos en 32-vuotiaana olisi saanut kokea Jumalan suurta armoa 
elämässäni, en tiedä miten olisin itsesyytösten taakan alla selvinnyt. 

Koulun aloittamisaikaan jo ensimmäisen päivän välitunnit olivat 
minulle "herkkäsielulle" täyttä kauhuskenaariota. Pari rajuotteista 
poikaa - jotka olivat vielä paljon kookkaampia kuin minä - ottivat 
minut "hampaisiinsa": he tönivät ja pilkkasivat minua monin tavoin. 
Aloin kauhulla pelätä kouluun menoa ja jäin kotinavetan taakse sei- 
somaan ajatellen olevani siellä vaikka koko päivän, mutta kouluun en 
mene. Kyllähän äiti kuitenkin löysi minut ja pakotti menemään kou- 
luun. Tietysti koulukiusaaminen tuli jossain vaiheessa vanhempieni 
tietoon, mutta en muista, että asiaan olisi mitenkään puututtu. Alakou- 
lun opettajani oli eräässä mielessä niin ymmärtämätön, että lisäsi vain 
vettä myllyyn kirjoittamalla liitutaululle "Veli ei syö velliä" ja muita 
"hauskoja" lauseita koskien Veliä. Kun olin jo fyysisesti vähän kas- 
vanut ja vahvistunut, niin suunnilleen kolmannella luokalla ollessani 
kerran - omaksi ihmeeksenikin - pinnani paloi täysin. Pahin kiusaajani 
oli välitunnilla kimpussani ja poikarinki oli ympärillämme. Sain suut- 
tumuksesta lisävoimia: heitin kiusaajani selälleen maahan, hyppäsin 
kahareisin hänen vatsansa päälle, tartuin toisella kädellä "rivelistä" 
kiinni ja toinen nyrkki oli valmiina lyömään kiusaajaltani hammas- 
kaluston sisään. Kolmen vuoden patoutumat olivat purkautua rajulla 
tavalla. En kuitenkaan pystynyt lyömään ja hyvä niin. Minulle riitti, 
kun eräs ringissä olevista pojista huusi: "Kattokaa, sehän on vahva!" 
Kiusaamiset loppuivat siihen. 

Kauppiaan poika houkutteli meidät kokeilemaan tupakin polttoa. 
Hän pihisti kaupasta koko kartongin kerralla ja niin me iso joukko 
pikkupoikia lähdimme tarpeeksi kauas metsään harjoittelemaan tuota 



niin miehekkäältä näyttävää taitoa. Pahaksi onneksi kauppiaan poika 
veteli askin liian tiuhaan tahtiin, joten jouduimme taluttelemaan hä- 
net oksentelevana ja horjuvana kotiin, jossa "käry" kävi välittömästi. 
Toisen kerran kaupan vintti syttyi palamaan, kun samaisen "Kaken" 
kanssa siellä savustimme. Kauppias tosin sai ajoissa vesiämpäreillä 
palavat pahvilaatikot sammutettua, mutta muuten siitä nousi aika rum- 
ba, kun poliisi- Vaittinenkin kutsuttiin paikalle "rikollisia" kuulustele- 
maan. "Kake" ei ilmaantunut kuulusteluun - hän oli ajoissa maininnut 
isälleen, että syy oli kokonaan Velin: Velin tupakat ja tikut, Veli raapi 
tikkuja. Asia oli täsmälleen päinvastoin, mutta syyt sain niskoilleni. 
Sain poliisilta ankarat nuhteet ja kehoituksen mennä kotiin tunnusta- 
maan kaiken isälle ja äidille - joilta tietenkin sain selkäsaunan - sekä 
kehoituksen mennä pyytämään kauppiaalta anteeksi. Siinä oli siis mo- 
ninkertainen valheiden ja väärien rangaistusten verkko. Kun 25 vuotta 
myöhemmin näin "Kake"-poikaa sattumalta, niin kysyin: "Muistatko 
vielä sitä tapausta, kun kaupan vintti syttyi palamaan?" "Kake" sanoi 
kiireesti: "En muista yhtään!" - ja vaihtoi puheenaihetta. 

Rippikoulusta en muista muuta kuin sen, että kovasti siellä opetel- 
tiin katekismusta ulkoa ja uskontunnustuksesta oli jäänyt jostain syys- 
tä mieleeni kohta "...ristiinnaulittiin, kuoli ja haudattiin". Ei syntynyt 
sydämen uskoa elävään Jeesukseen, syntisten vapahtajaan. Niinpä me 
rippikoulupojat lähdimme konfirmaatioiltana kiljupöntön ääreen ja 
sen jälkeen eväät mukana Myllylammen tanssilavalle. Eiväthän Jee- 
suksen opetuslapset sillä tavalla menettele. Ja niinhän siinä kävi, että 
"kuningas alkoholi" tuli voimakkaasti elämääni ja se oli menoa heti 
kättelyssä, kun huomasin, että tämä ihmeainehan antaa valtavan roh- 
keuden ja itseluottamuksen tunteen. Äitini oli opettanut meille lapsille 
iltarukouksen, jossa pyydettiin elämään Jeesuksen siunausta, mutta 
ne siunaukset jäivät unholaan, kun "maailman ruhtinas" oli tehnyt 
houkuttelevat tarjouksensa nuorelle pojalle. Ajokortin saatuani ajelin 
usein päihtyneenä, jäin siitä poliisin haaviin ja jouduin kahteen ottee- 
seen Konnulle "suota kuokkimaan". Elämä ei näyttänyt todellakaan 
ruusuiselta: olin myynyt sieluni halvalla ja ostaja alkoi perätä saata- 



viaan. Sellaista menoa, joka nyt ei ollut mistään kotoisin, jatkui aina 
3 2- vuotiaaksi saakka. 

Jumala oli nähnyt sen tyhjyyden tunteen, jota koin ja sen merkilli- 
sen kaihertavan kaipauksen rinnassani, jota ihmissuhteet eikä mikään 
muukaan tuntunut täyttävän. Elävä Jumala alkoi johdattaa elämääni 
tahtomaansa suuntaan: pelastuksen lahjan vastaanottamiseen. Hän joh- 
datti minut kohtaamaan tulevan aviopuolisoni ja se kohtaamistarina on 
niin ihmeellinen, että se kannattaa tässä kertoa. 1 983 keväällä äitini sa- 
noi minulle eräänä päivänä, että lähdetään hakemaan siemenperunoita 
toisesta päästä kylää, Rokan talosta. En tuntenut talon tytärtä, Heliä, 
koska olin asunut vuosia muualla - eri kaupungeissa - ja sitä paitsi Heli 
oli minua kymmenen vuotta nuorempi. Tytär oli yksin kotona ja kun 
hän ojensi minulle maakellarista ämpärillisen perunoita ja katseemme 
kohtasivat, silloin "jysähti". Kuulin voimakkaan ja lempeän sisäisen 
äänen: "Tässä on tuleva vaimosi!" Kuten arvata saattaa, menin hyvin 
hämilleni, mutta ääni oli niin vakuuttavan sävyinen, että uskoin vies- 
tin. Heli oli saanut omalla tahollaan samansuuntaisia ajatuksia ja erää- 
nä iltapäivänä hän lähetti Jumalalle merkittävän rukouksen: "Jeesus, 
jos se on Sinun tahtosi, että minä ja Veli joskus teemme yhdessä Sinun 
valtakuntasi työtä - yhdessä elämällämme ja sanoillamme todistamme 
Sinusta - niin anna siitä sellainen merkki, että Veli tulee tänä iltana 
kansalaisopiston kuoroharjoituksiin." Sikäli varman merkin pyytämis- 
tä se oli, että en ollut siellä harjoituksissa vuosiin käynyt - ja Heli tiesi 
sen. Mutta juuri sinä iltana tunsin voimakasta kehoitusta mennä sinne 
ja kun menin, niin tietämättäni Heli sai järisyttävän rukousvastauk- 
sen. Sinä iltana katselin enemmän Helin kauniin punertavia kasvoja 
kuin nuotteja. Kun sitten eräänä päivänä taas kohtasimme, niin Heli 
kertoi, että hänellä oli uudet sähköurut ja sanoi minulle, että voin tul- 
la soittamaan niitä, jos haluan. Kävinkin useita kertoja ja Heli kertoi 
myöhemmin, että hän luuli, että kävin vain urkujen tukia - kun niitä 
aina soittelin. Sitten kerran rohkaisin mieleni, kun olimme juuri siirty- 
mässä kahvipöytään. Pysäytin Helin ja sanoin: "Nyt on asia niin, että 
olen rakastunut." Heli luuli, että alan kertoa jostakin tytöstä ja sanoi: 



"Aijaa. Keneen sitten?" Kun vastasin "No sinuun tietysti", niin sillä 
hetkellä Helin polvet pettivät ja sain juuri kainaloista kiinni, ettei hän 
tipahtanut lattialle. Olenkin nyt myöhempinä vuosina sanonut, että ei 
ole enää rakkauden tunnustuksilla sitä samaa vaikutusta kuin silloin 
ennen. 

Kun aloimme Helin kanssa seurustella, aloin samalla tehdä ulkoista 
parannusta elämäni suhteen. Ajattelin, että jos viinahommelit ja muut 
pahat tavat eivät jää pois, niin en kelpaa Helille - hän kun oli kiltti 
kunnon tyttö. Huomasin ajan mittaan, että sisäisesti en ollut kuiten- 
kaan miksikään muuttunut. Vaikka elämä hymyili - olimmehan nuoria 
ja rakastuneita - niin aika ajoittain oli merkillinen kaihertava kaipaus 
rinnassa enkä tiennyt, mitä se oli. Helikin itkeskeli joskus ilman syy- 
tä ja kun kysyin, miksi hän itkee, vastaus oli "en tiedä" Sitten tuli 
pääsiäinen 1984 ja kaikki muuttui. Tunsimme voimakasta sisäistä ke- 
hoitusta lähteä työväentalolla pidettävään evankeliumin iltaan ja siinä 
tilaisuudessa kuulin ensimmäisen kerran elämässäni Pyhän Hengen 
voimassa ja voitelussa julistetun pelastuksen evankeliumin. Vastasim- 
me molemmat kutsuun tulla alttarille siunattavaksi taivastielle, pol- 
vistuimme ihmisten ja kaikkivaltiaan Jumalan kasvojen edessä ja siitä 
lähti uusi alku "puhtaalta pöydältä". Jotenkin tunsin sisäisesti että nyt 
on elämässäni tapahtunut niin suuri asia, ettei elämä tämän jälkeen 
enää koskaan ole täysin entisensä. Saarnamies avasi Raamatun eteeni 
ja näytti siitä sormella kohtaa sanoen: "Luepa tämä." Luin siitä Jee- 
suksen sanat: "Kaikki, minkä Isä antaa minulle, tulee minun tyköni, ja 
sitä, joka minun tyköni tulee, minä en heitä ulos." Sitten saarnasmies 
kysyi: "Uskotko tämän Jeesuksen lupauksen?" Sanoin, että "uskon!" 
Se oli minun lyhyt uskontunnustukseni - se lähti sydämen uskosta ja 
tuli esille suun tunnustuksena. Niin kuin roomalaiskirjeen luvussa 10 
sanotaan: "Sillä sydämen uskolla tullaan vanhurskaaksi ja suun tun- 
nustuksella pelastutaan." Sain uudestisyntyä Jumalan lapseksi siinä 
hetkessä. Tuli halu seuraavina päivinä siitä eteenpäin lukea Raamat- 
tua - ei kukaan siihen kehoittanut, se vaan syntyi. Tuli halu hakeutua 
uskovien yhteyteen seurakuntaan. Tuli hali kertoa Taivaan Isälle asi- 



oita ja halu kysellä "Isä, miten tämä asia on, kun en tätä käsitä?" Ja 
Isä antoi vastauksia - sanansa, Pyhän Hengen puheen ja profetioiden 
kautta. Oli siinä ihmettelemistä. Ajattelin, että niin kauan olin riek- 
kunut maailman turhuuden markkinoilla, haljenneilla kasvoilla. Nyt 
olin löytänyt elävän veden lähteen - Jeesuksen - ja hän asui minussa 
Pyhän Hengen kautta. "Ettekö tiedä, että teidän ruumiinne on Pyhän 
Hengen temppeli?" kirjoittaa Paavali. Joskus harvoin, kun hengellisiä 
asioita oli tullut vastaan, olin katsonut vain pintakuoreen - ulkonaiseen 
uskonnollisuuteen, toimituksiin ja rituaaleihin. Nyt olin saanut kokea 
sen, mistä apostoli Paavali kirjoittaa: "Jos siis joku on Kristuksessa, 
niin hän on uusi luomus; se, mikä on vanhaa on kadonnut. Katso, uusi 
on sijaan tullut." 

Tuli myös halu kertoa toisillekin, että Jeesushan elää ja muuttaa 
ihmisen elämän. Intoa oli paljon, taitoa vähän ja monet saivatkin ko- 
tikylälläni silmät ja korvat täyteen evankeliumia. Myös sukulaiset 
varmaan välillä kokivat intoni "tuputtamisena" Vähän uskoontuloni 
jälkeen kummisetäni sairastui vakavasti ja sain ilon olla johdattamassa 
hänet pelastuksen armoon, iankaikkisen elämän osallisuuteen taivaas- 
sa. Naapuriltani loppui kaivosta vesi ja hän kävi meillä saunomassa. 
Kun saunomisen jälkeen istuimme kahvipöydässä, niin aina meidän 
keskustelumme olivat hengellisiä. Naapuri oli hyvin kiinnostunut tai- 
vasasioista, mutta hänellä oli kovin monenlaisia "järjen päätelmiä" ja 
sillä vähäisellä ymmärryksellä, minkä olin Sanasta saanut, yritin niitä 
maahan hajoittaa. Noin 20 vuotta myöhemmin - kun olimme asuneet 
jo pitkään toisella paikkakunnalla - tämä mies sairastui vakavasti ja 
sain armon johdattaa hänet ottamaan vastaan pelastuksen Jeesukses- 
sa. Hän teki sen halukkaasti - päivää ennen iäisyyskutsua. Olen niin 
lukemattomia kertoja tuntenut itseni niin kelvottomaksi, huonoksi ja 
heikoksi itsessäni, mutta Herra on aina antanut voimansa - ei etukä- 
teen vaan siihen hetkeen, missä sitä on tarvittu. 80-luvun puolivälin 
jälkeen kodissamme kävi paljon "etsiviä ihmisiä", joskus toimme hei- 
tä tien päältä kotiimme "elämän leipää" murtamaan. Eräs pariskunta 
viipyi meillä kolme kuukautta. "Uskovien hyväksikäyttäjiä", sanoi 



eräs veli minulle. Vastasin hänelle: "On kirjoitettu, että 'rakkaus ei 
tee lähimmäiselle mitään pahaa'". Eikä tehnytkään! 90-luvun alussa 
- Jumalan johdatuksen kautta - tutustuimme entiseen suurrikolliseen ja 
elinkautisvankiin Reijo "Klinu" Loikkaseen ja hänen lääkärivaimoon- 
sa Kerttuun. Reijo oli tullut vankilassa ollessaan elävään uskoon ja 
hänen elämänsä oli täysin muuttunut: pelätystä rikollispomosta ja huu- 
mekingistä oli tullut lempeä, armahdettu mies. Saimme Helin kanssa 
käydä Reijon mukana Pietarin pahamaineisissa ja kurjissa vankiloissa. 
Sablinon naisvankilassa oli koskettavaa nähdä, miten Jumalan Pyhä 
Henki teki työtään ja avasi ihmiset ottamaan itkien vastaan Jeesuksen 
armon ja rakkauden. Matkan jälkeen useina päivinä aina silmät sulki- 
essani näin noiden itkevien naisvankien kasvot. 

Tuntuu vahvasti siltä, että meillä täällä hyvinvointi-Suomessa me- 
nee niin hyvin ja materialismiuskonto valtaa mieliä yhä lujemmin, niin 
että ihmisiä ei lainkaan kiinnosta laittaa elämäänsä kuntoon iankaik- 
kisuutta ajatellen. Mitä tulee hengellisiin asioihin, niin tutkimusten ja 
gallupien mukaan Suomessa on erittäin paljon ns. EVVK-ihmisiä eli 
ihmisiä, "joita ei voisi vähempää kiinnostaa." Jumala kuitenkin ha- 
luaa pelastaa rakastamansa ihmisen kadotuksen tieltä - iankaikkisen 
elämän osallisuuteen - ja Hänellä on siihen omat tehokkaat keinonsa. 
Joskus ne ovat hyvin raskaita vaiheita elämässä. Kun Jumala alkaa 
tehdä oikein "syväkyntöä" ihmissydämen kovassa maaperässä, niin 
siinä jäävät toisarvoiselle sijalle tämän maailman riennot ja riekkumi- 
set turhuuden markkinoilla. Ihmisestä tulee ensin armon kerjäläinen 
ja sitten armon omistaja. Sanahan lupaa, että joka Herraan turvaa, se 
saa armon. 

80-luvun puolivälissä tuli seurakuntaamme Betania-hoitokodin 
Vuokko Eräranta pitämään sielunhoitoviikonloppua. Sanoin Helille 
toisen päivän iltana, että tuo sisar puhuu niin paljon, että minulle ei 
taida jäädä tuosta mitään mieleen. Mutta kyllä siitä jotain jäi. Kesken 
Erärannan puheen tuli hänen kauttaan minulle profetaalinen sanoma: 
"Sinulle tulee elämässä eteen hyvin vaikeita aikoja. Selviät hengissä 
vain sillä, että alat ammentaa itsellesi vettä piirityksen varalle!" Otin 



sen kehoituksen todesta ja aloin lukemaan ja tutkimaan paljon Juma- 
lan sanaa. Hän antoi siihen oikein sanan nälän ja kesäloman aikaan 
pystytin itselleni jopa teltan takapihalle. Aamuvarhaisella linnunlau- 
lun herättäessä hiljennyin Herran eteen ja tutkiskelin Hänen sanaansa 

- kuuntelin Hänen opetustaan. Sitä aivan erikoista sanan nälkää jatkui 
useita vuosia. Kun Taivaallinen Isä näki, että nyt tämä lapsi alkaa jo 
jonkin verran olla juurtunut Sanan vahvaan maaperään, tulivat ne pro- 
fetian muistuttamat "piirityksen" ajat. Isä näki hyväksi kuljettaa lap- 
sensa erämaan kärsimyskouluun. Vuonna 1993 tuli yrityskonkurssi ja 
pakkohuutokaupat - meni kaikki maallinen omaisuus: metsät, maat ja 
mannut. Kipeintä oli rakkaan ja kauniin lapsuuskodin menettäminen 

- sen laajat ja niin tutut pihapiirit olivat tuleet rakkaiksi. Olin sanonut 
parin ystävän kuullen - kun kaikki meni vielä hyvin - että nämä maal- 
liset omaisuudet eivät merkitse minulle mitään sen rinnalla, että saan 
olla Jeesuksen oma. Herra otti minut sanoistani kiinni. Vuosien kulut- 
tua Herra kysyi minulta: "Olenko minä vielä sinulle rakas?" Vastasin 
itkien: "Kyllä Sinä olet minulle rakas, vaikka kaiken muun menetin- 
kin." Muistinhan oman vakuutteluni "nämä maalliset eivät merkitse 
minulle mitään pelastuksen lahjan rinnalla". 

Vaikka kaikki menikin konkurssissa, niin myös jotain tuli: tuli vai- 
kea ja syvä masennus, joka kaatoi miehen avuttomaksi sängyn pohjal- 
le, tuli voimakkaat itsesyytökset, vaikea ahdistuneisuus, unettomuus, 
pahat sydämen rytmihäiriöt - monenlaisia vaikeita psykosomaattisia 
oireita. Jouduin useita kertoja psykiatriseen sairaalahoitoon, 1-11/2 
kuukauden jaksoissa. Psyykenlääkitys oli erittäin voimakas: noin 
kymmenen vuoden aikana kokeiltiin ns. mielialalääkkeet laidasta lai- 
taan, mutta niistä ei tuntunut olevan mitään apua. Ahdistuneisuuteen 
sain bentsodiatsepiinejä, voimakasta riippuvuutta aiheuttavia "pame- 
ja", joihin jäinkin pahasti koukkuun ja annostusta piti jatkuvasti nostaa 
rauhoittavan vaikutuksen saamiseksi. Psyyke oli joskus täysin sekai- 
sin; välillä "viisari" heilahti joksikin aikaa toiseen äärilaitaan, kunnes 
taas putosin takaisin masennuksen syvään, pohjattomaan liejuun. Kun 
psykiatri sanoi kerran, että "tämä on jo nyt niin kroonista ja kun mi- 



kään ei ole auttanut, niin on hyvin todennäköistä, että et tule koskaan 
tästä toipumaan", niin syvä toivottomuus valtasi mielen. Tuli voimak- 
kaita itsetuhoajatuksia. Välillä tuntui jokin ääni kuiskivan: "Tee loppu 
kaikesta, jäät loppuelämäksesi muuten tällaiseksi, ei ole mitään toivoa 
enää." Kaiken tämän keskellä - yli 10 vuotta - riipuin kiinni Jeesuk- 
sen lupauksissa, erityisesti siinä, jossa Hän sanoo: "Sitä, joka tulee 
minun tyköni, minä en heitä ulos." Olin tämän lupauksen omistanut 
siellä polvistuessani pääsiäisenä 1984, saarnamies sen minulle näytti 
Raamatusta. Ainoastaan Jumalan lupauksiin tarttuminen pelasti minut 
itsemurhalta. Psalmissa 9 1 Jumala sanoo: "Koska hän riippuu minussa 
kiinni, niin minä hänet pelastan." 

Sairaalassa kohtasin monia "elämänsä raunioilla ja tuhkaläjässä 
nyyhkiviä ihmisiä". Vaikka olin niin heikko ja avuton kuin ihminen 
vain voi joskus olla, niin Jumalan maailmoissa on se suuri paradoksi, 
että Herra on heikoissa väkevä - Herra auttaa heikkoa auttamaan toista 
heikkoa. Tutustuin muiden muassa erääseen naispotilaaseen, joka oli 
ollut nuoresta saakka lukuisia kertoja sairaalahoidossa vaikean ma- 
sennuksen ja itsemurhayritysten takia. Tämä nainen kertoi minulle, 
että kun hän oli nuori tyttö, niin hänen isänsä hakkasi häntä jatkuvasti. 
Usein isä pieksi hänet mustelmille ja verille sekä lukitsi hänet aina sen 
jälkeen komeroon vuorokaudeksi. Nainen vihasi syvästi isäänsä, oli 
katkera ja erittäin vaikeasti masentunut. Lääkäri oli sanonut hänelle, 
että "Uskon niin, että et tule tästä koskaan parantumaan". Kuunnelles- 
sani häntä tuli jostain Jumalan maailmoista sisimpääni viesti, jossa oli 
kaksi sanaa: anteeksianto - parantuminen. Sanoin tälle naiselle, että 
älä usko sen lääkärin "ennustuksia", minä tunnen ylilääkärin, jolle on 
kaikki mahdollista. Hänen nimensä on Jeesus ja Hän ei ole vain pa- 
rantaja, Hän on myös syntien sovittaja sekä rauhanruhtinas, Hän antaa 
sielun rauhan. Sanoin myös naiselle: "Vaikka sinusta nyt tuntuisi miten 
mahdottomalta tahansa tällainen ajatus, niin sanon sinulle, että on yksi 
avain sinun parantumiseesi ja sen avaimen nimi on anteeksianto. Nyt 
kun pian pääset täältä sairaalasta, niin mene isäsi luokse, huuda sydä- 
messäsi Jeesusta avuksi ja sano isällesi: 'Isä, Jeesuksen Kristuksen ni- 



messä annan sinulle kaikki anteeksi'". Rukoilin vielä siinä kahdestaan 
ollessamme tämän naisen puolesta rohkaisten häntä siihen vaikeaan 
tehtävään. Kun seuravana jouluna soitin tälle naiselle ja kysyin, mitä 
hänelle kuuluu, niin hän vastasi: "Kuuluu parempaa. Olen antanut 
isälleni anteeksi, en ole enää niin katkera, vihainen ja masentunut." 
Kun taas soitin hänelle vuoden päästä vähän ennen joulua, niin puheli- 
meen vastasi iloinen ääni, joka sanoi: "Veli, Jeesus on niin hyvä, Hän 
on hellästi hoitanut sielun haavojani. Luen paljon Raamattua ja saan 
sieltä lohdutusta!" Mieleeni tuli Raamatun sana: "Jumala, joka masen- 
tunutta lohduttaa..." (2. Kor. 7:6). Tämä nainen kertoi, että heillä on 
nyt isän kanssa kaikki sovittuja isä tulee hänen luoksensa viettämään 
joulua. Tuli mieleeni sen puhelun jälkeen voimakkaasti Jeesuksen sa- 
nat: "Jumalalle kaikki on mahdollista" (Matt. 19:26). 

Vaikka muutamat tällaiset kohtaamiset, joissa heikko auttoi toista 
heikkoa, olivatkin pieniä valopilkkuja siinä pitkässä ja pimeässä ma- 
sennustunnelissani, niin Jumala salli minun joutua vielä syvempään 
pimeään laaksoon. Lopulta tuli vielä vaikea paniikkihäiriö ja voima- 
kas ihmispelko. Joskus pihan yli postilaatikolle käveleminen tuntui 
ylivoimaiselta tehtävältä. Ennen sitä "erämaan kärsimyskoulua" olin 
lukenut paljon erityisesti psalmeja. Kun olin viimein sulkeutunut jo 
päiväkausiksi pimennettyyn makuuhuoneeseen ja rukoukseni oli vain 
huohotusta: "Jeesus, auta", niin Jumala ilmestyi. Muistan kuin eilisen 
päivän, kun yhtäkkiä tunsin vuoteella maatessani, että nyt tapahtuu 
jotakin uutta. Kaikki ajatukseni tyhjenivät ja mieleeni alkoi tulla psal- 
meja, jotka tuntuivat tulevan jostain itseni ulkopuolelta. Aivan kuin 
olisi lempeällä ja rakastavalla äänellä niitä minulle luettu - psalmeja, 
joita olivat 42, 139, 103, 23 ja paljon osia muista psalmeista. Makasin 
seälläni, kädet koholla ja kyyneleet viilailivat pitkin poskia. Ajattelin, 
että jos liikahdan, se loppuu, mutta ei se loppunut. Sitä jatkui monena 
päivänä. Taivaallinen Isä hoiti hellästi nääntynyttä sanallaan ja Pyhän 
Hengen virvoittavan vaikutuksen kautta. "Kaikella on määräaika ja 
joka asialla on aikansa taivaan alla" (Saarn 3:1). Jumalan määräai- 
ka sitä kärsimyskoulua oli tullut täyteen. Psalmissa 107:20 sanotaan: 



"Hän lähetti sanansa ja paransi heidät ja pelasti heidät haudasta." Olen 
kokenut sen väkevästi, että Jumalan sanassa on yliluonnollinen, paran- 
tava voima. Haluan sanoa Sinulle painokkaasti ja alleviivaten, että jos 
koet elämässäsi masennusta, ahdistuneisuutta ja toivottomuutta, niin 
lue psalmeja - niistä löytyvät sanat sille painostavalle ja sanattomal- 
le "ahdistusmöykylle" Vaikka masennus ja ahdistuneisuus jäivät pois 
elämästäni, niin kärsin kuitenkin vielä jonkin aikaa sen jälkeen paniik- 
kihäiriöstä ja ihmispelosta. Lopulta Jumala paransi nekin. 

Maaliskuussa 2004 Miehikkälän seurakuntaan tuli Jumalan armo- 
lahjoilla varustettu "Jeesuksen pappi", Matti Vuolanne, julistamaan 
Jumalan sanaa. Seurakuntakodilla vetäydyin aivan perimmäiseen 
nurkkaan, koska oloni oli vähän levoton ihmisjoukossa ja se ennakoi 
paniikkihäiriökohtausta. Saarnan aikana yhtäkkiä syvä sisäinen rauha 
valtasi minut ja ajattelin, että "Mitähän tämä nyt on? Näin hyvä olo 
suuressa ihmisjoukossa!" Matti-pappi oli meillä yömajoituksessa ja 
kun olimme kotonamme kahvipöydässä, hän sanoi, että hänelle tuli 
kesken saarnan Jumalalta tiedon sanat. Kun kysyin "Minkälaiset?", 
hän vastasi: "Sellaiset, että täällä parantuu juuri nyt joku paniikkihäiri- 
östä!" Matti kertoi, että hän ei sitä rohjennut ääneen sanoa kuitenkaan 

- hän kun joskus vähän arastelee armolahjojen käyttöä. Vastasin, että 
"Ei se mitään. Jumala paransi minut siitä huolimatta, vaikka et sitä sa- 
nomaa julki tuonut." Rohkaisimme vaimoni kanssa Mattia käyttämään 
saamaansa armolahjaa. Maaliskuussa 2004 tapahtuneen parantumisen 
jälkeen ei elämässäni ole ilmennyt pienintäkään oiretta paniikkihäiri- 
östä tai ihmispelosta. Kun Jumala tekee jotain, niin se työ on täydellistä 

- kunnia Hänelle! Olen puhunut sen jälkeen "saarnapöntöstä" monille 
ihmisille, torilla mikrofonin takaa vielä useammille sekä monenlaisis- 
sa sukujuhlissa ja muissakin tilaisuuksissa - ilman pelkoa ja jännitystä, 
Jumalan ihmeellinen rauha sydämessä. Ja mistä olen puhunut? Siitä, 
että "Jumalalle on kaikki mahdollista" (Matt. 19:26). 

Tänä päivänä saamme koko perhe palvella elävää Jumalaa - minä, 
vaimoni ja kaksi lastamme. On toteutunut se Jumalan sanan lupaus, 
joka sanoo: "Usko Herraan Jeesukseen, niin sinä pelastut, niin myös 



sinun perhekuntasi" (Ap.t. 16:31). Nyt 21-vuotias poikamme Teemu 
tuli uskoon 17-vuotiaana, niin myös nyt 19-vuotias tyttäremme Tiia. 
Kun lapsemme olivat aivan pieniä, noin 2,5-3,5 vuotiaita, niin aloim- 
me lukea heille joka ilta "Ikuisia kertomuksia", 10-osaista lastenraa- 
mattu-kirjasarjaa. Sitä kirjasarjaa luettiin monta vuotta - joka ainoa 
ilta - ja se sarja käytiin monta kertaa läpi. Muistamme Helin kanssa 
elävästi, kun Teemu oli ehkä noin 3-vuotias ja kun tulimme kirjassa 
pääsiäisajan tapahtumiin - Jeesuksen ristiinnaulitsemiseen ja ylösnou- 
semiseen kuolleista. Kun ne tapahtumat oli luettuja tuli seuraava ilta, 
avasin kirjan seuraavalta sivulta, mutta Teemu sanoi: "Ei, kun lue- 
taan taas se 'Risti ja ylösnousemus' ". Sitä samaa jatkui kaksi viikkoa: 
aina vaan sama uudestaan. Kun hän oli sitten lopulta kahden viikon 
jälkeen pienessä ajatusmaailmassaan käsitellyt sen asian, niin hän sa- 
noi: "Nyt mennään eteenpäin." Ennen kuin poikamme Teemu alkoi 
17-vuotiaana lukea säännöllisesti Raamattua, hän sanoi muistavansa 
hyvin paljon Raamatun kertomuksia, samoin Tiia. Myös lapsemme 
ovat saaneet elää Jumalan ihmeiden vaikutuspiirissä koko elämänsä. 
Koska elämäs sämme on ollut taloudellisesti hyvin vaikeaa konkurssin 
ja kaiken maallisen omaisuuden menettämisen takia, on ollut tilausta 
aineellisille ihmeille ja niitä on myös paljon tapahtunut. 

Sen lisäksi, että omalla kohdallani tapahtui suuri parantumisihme, 
sellainen tapahtui myös tyttäremme Tiian kohdalla. Hän sairastui hyvin 
vaikeaan eri hormonien häiriöistä johtuvaan sairauteen 16-vuotiaana. 
Paino putosi 43 kiloon ja pysyi siinä puolitoista vuotta jatkuvista tutki- 
muksista, hoidoista ja lääkityskokeiluista huolimatta. Aineenvaihdun- 
ta oli kiihtynyt valtavasti: vaikka Tiia söi normaalia enemmän, paino 
ei lähtenyt nousemaan vähääkään. Lopulta hänet otettiin yli viikoksi 
sairaalaan "lihotettavaksi" - tarkkailuun. Sairaalan ruoka-annokset ei- 
vät riittäneet hänelle vaan hän joutui pyytämään hoitajilta lisää ruokaa 
-ja laihtui siitä huolimatta lähes kilon sairaalassaoloaikana. Tutkiva ja 
hoitava erikoislääkäri sanoi, että kaikki on kokeiltu eikä mikään tunnu 
auttavan. Tiia oli lukenut joka ilta äitinsä kanssa Raamattua ja ker- 
ran he pysähtyivät Jaakobin kirjeen lukuun 5 ja jakeisiin 14-15. Siinä 



sanotaan: "Jos joku teistä sairastaa, kutsukoon tykönsä seurakunnan 
vanhimmat, ja he rukoilkoot hänen edestään voidellen häntä öljyllä 
Herran nimessä. Ja uskon rukous pelastaa sairaan ja Herra antaa hänen 
nousta jälleen ja jos hän on syntejä tehnyt, ne annetaan hänelle anteek- 
si." Tiia sopi äitinsä kanssa, että tehdään näin niin kuin Sana kehoit- 
taa. Samoihin aikoihin Tiialle oli selvinnyt - Raamattua lukiessa - että 
sieltä ei löydy muuta kuin uskoon tulleiden kaste. Hän sanoi äidilleen, 
että haluaisi öljyllä voitelun yhteydessä tälle Raamatun mukaiselle 
uskovien upotuskasteelle. Asiat järjestyivät ja päivämäärä sovittiin. 
22.1.2006 oli Tiian kastetilaisuus ja silloin pyynnöstämme vanhem- 
mistoveljet voitelivat Tiian öljyllä - siis tekivät öljyyn kastetulla sor- 
mella otsaan ristinmerkin - ja rukoilivat Herraa Jeesusta parantamaan 
hänet. Ihme tapahtui: paino oli viikon kuluttua noussut kilon ja kahden 
kuukauden kuluttua oli tullut 10 kiloa lisää painoa. Kesällä paino nou- 
si vielä viisi kiloa ja Tiia oli taas normaalipainoinen. Kun Tiia kävi 
äitinsä kanssa hoitaneen lääkärin luona seurantatarkastuksessa ja lää- 
kärille kerrottiin, mistä oli tullut apu, niin hän vain ihmeissään sanoi: 
"Johan on ihme!" 

Muutamia vuosia sitten, koin voimakkaan sisäisen kehoituksen 
alkaa tukea erään nuoren kenialaispojan opiskelua. Hän oli köyhän 
Turkana-perheen lapsi ja vailla mitään edellytyksiä aineellisesti pa- 
rempaan elämään. Keskustelimme asiasta Helin kanssa ja vaikka ta- 
loudellinen tilanteemme oli huono, niin halusimme auttaa tätä poikaa 
hänen opiskeluissaan. Hän aloitti lukio-opiskelun ja pääsi sen läpi. 
Välillä oli mukana auttamassa sisareni perheineen, välillä taas joitakin 
aikoja raamattupiirin 4-5 ihmistä. Kun kenialaispoika sitten meni lu- 
kion jälkeen - lentoaseman tietokoneoperaattoriksi valmistavaan am- 
mattioppilaitokseen - niin maksut nousivat niin suuriksi, että meitä 
nolotti pyytää toisilta apua. Tajusimme, että emme yksin sellaisesta 
maksusummasta selviä ja kirjoitimme pojalle, että emme enää pysty 
tukemaan hänen opiskeluaan. Jumalan tahto oli kuitenkin toinen. Olin 
jättänyt lotto-anomuksen vetämään siinä tietoisuudessa, että "Herran 
ovat kullat ja hopeat" - tapahtukoon Hänen tahtonsa tässä opiskelun 



tukemisasiassa. Tapahtui niin, että seuraavassa lottoarvonnassa meille 
tuli useiden tuhansien eurojen voittoja kenialaispojan koulunkäynti oli 
turvattu. Samana iltana, jolloin saimme lottovoiton, oli Tiian 18-vuo- 
tis syntymäpäivä, joten hän sai kunnon synttärilahjan. Parin vuoden 
päästä oli taas sellainen tilanne, että koulusta oli tullut 200 euron lu- 
kukausimaksuilmoitus. Siinä oli eräpäivä ja meillä ei yksinkertaisesti 
ollut rahaa eikä ollut useaan viikkoon tulossakaan. Levitimme paperit 
pöydälle rukoillen: "Herra,Sinä voit rahat järjestää, tapahtukoon Sinun 
tahtosi." Maksun määräpäivänä meille tuli uskova veli, joka ovella 
kaivoi lompakon taskustaan ja sanoi vähän hämillisen oloisena:: "En 
nyt oikein tiedä, mistä on kysymys, mutta Herra kehoitti tuomaan teille 
tämän 200 euroa." Sanoimme hänelle, että "Voit nyt olla aivan varma 
siitä, että olet Jumalan asialla. Tämä on nimittäin täsmälleen kenialai- 
sen kummipoikamme koulumaksu." Uskon, että veli sai hyvän mielen 
siitä, että oli totellut Jumalan kehoitusta. Nyt Solomon-poika on val- 
mistunut ammattiin ja mikä parasta, myös hän on Jeesuksen oma. Joku 
on sanonut osuvasti: "Et voi muuttaa koko maailmaa, mutta yhden 
ihmisen koko maailman voit muuttaa!" Niinhän Jeesuskin sanoi, että 
"Minkä olette tehneet yhdelle näistä minun vähimmistä veljistäni, sen 
te olette tehneet minulle" (Matt 25:40). 

Jumalan lapsen tulee aina muistaa, että kaikki on lahjaksi saatua ja 
suurta Jumalan armoa. Kun olen Herralta kysellyt: "Miten minä voin 
Sinua kiittää kaikesta hyvyydestäsi?", niin Hän aina muistuttaa Sanan- 
sa ja Henkensä kautta: "Mene teille ja aitovierille ja kerro, mitä suuria 
Jumala on sinulle tehnyt." Minä olen käsittänyt, että ei minun tarvit- 
se yrittää pumpata suustani ja sydämestäni kiitosta ja hallelujaa vaan 
mennä ja kertoa ihmisille Hänen suurista teoistaan ja rakkaudestaan 
ihmislapsia kohtaan. Se on kiitollisuuden osoittamista Hänelle käy- 
tännössä. "Lapsukaiset, älkäämme rakastako sanalla tai kielellä vaan 
teossa ja totuudessa" ( 1 . Joh. 3:18). 

23 vuotta kestäneen uskonelämäni aikana on tapahtunut lukemat- 
toman suuri määrä mielenkiintoisia kohtaamisia erilaisten ihmisten 
kanssa. 90-luvun alussa, kun meillä oli matkailuyritys, ruokaravinto- 



la, lohilammikko ja kalasavustamo, aina keväästä syksyyn mennessä 
kohtasimme tuhansia ihmisiä. Kiire oli työssä kova, mutta joskus oli 
aikaa keskustella ihmisten kanssa pitempiäkin aikoja. Ihmisiä on niin 
monenlaisia, kaikki ovat erilaisia. Niin kuin Veikko Lavi runoili: "On 
kaukaa katsottuna kaikki samanlaisia, niin ettei heitä toisistaan voi 
erottaa, mut kurkistaa jos voisit sielun sisimpään, niin eipä kahta sa- 
manlaista oo." Kerran eräs mieshenkilö tuli kahvilan tiskille ja esiintyi 
miljonäärinä sanoen Helille: "Onkos teillä tämä paikka myytävänä? 
No on tai ei minä ostan sen. Sanokaa hinta!" Heli vastasi, että "Ei ole 
myynnissä". Silloin mies sanoi, että "Kyllä se on, rahassa nimittäin 
löytyy. Ettekö tiedä, kuka ja mikä mies minä olen?" Heli vastasi mie- 
helle Jobin kirjan sanoin: "Katso, Jumalan edessä minä olen samanlai- 
nen kuin sinä; hyppysellinen savea olen minäkin." (Job. 33:6). Mies 
nolostui turhaa leventelyään ja vaikeni. Kuitenkin - joitakin harvoja 
poikkeuksia lukuun ottamatta - kaikki tuhannet kohtaamiset ihmisten 
kanssa olivat antoisia ja ystävällismielisiä. Kerran kaupan pihalla vas- 
taani käveli mies kantaen molemmissa käsissään painavia olutkasseja. 
Huokasin Herran puoleen: "Anna minulle jokin elävä sana tälle janoi- 
selle kaverille." Kun hän oli edessäni ja avasin suuni, niin sieltä tuli 
sanat: "Kuule, Jeesus haluaa antaa sulle elävää vettä, niin jano sam- 
muu." Tämä kaveri hätkähti silminnähden ja jatkoi sitten matkaansa. 
Seuraavana päivänä hän pysäytti minut jalkakäytävällä ja kysyi: "Mitä 
se oikein on se 'elävä vesi' ja miten sitä saa?" Kerroin hänelle sen siinä 
tien päällä. Hän oli kovasti kiinnostunut ja tuli meille kotiin pari ker- 
taa keskustelemaan hengellisistä asioista, mutta luisui sitten takaisin 
"maailman haljenneille kaivoille" 

Palatakseni vielä hetkeksi aikaan vuonna 1994, jolloin meiltä oli 
mennyt kaikki maallinen omaisuus, niin ne olivat taloudellisesti erit- 
täin vaikeita aikoja. Meille oli jäänyt satojen tuhansien markkojen vel- 
kataakka. Kerran taas olimme vaikeassa tilanteessa, kun rahaa ei ollut 
eikä jääkaapissa ollut muuta kuin valot. Rahaa ei ollut tulossakaan 
moneen viikkoon ja Heli pyysi Jumalalta merkkiä huolenpidosta. Hän 
oli pysähtynyt Raamattua lukiessaan kohtaan, jossa oli sanat Elialle: 



"Ja hänelle tuli tämä Herran sana: 'Nouse ja mene Sarpatiin, joka on 
Siidonin aluetta, ja asetu sinne. Katso, minä olen käskenyt leskivai- 
mon elättää sinua siellä.' Niin hän nousi ja meni Sarpatiin. Ja kun hän 
tuli kaupungin portille, niin katso, siellä oli leskivaimo keräilemässä 
puita. Hän huusi tälle sanoen: 'Tuo minulle vähän vettä astiassa juo- 
dakseni.' Kun hän meni hakemaan, huusi hän hänelle ja sanoi: 'Tuo 
minulle myös palanen leipää kädessäsi.' Mutta hän vastasi: 'Niin totta 
kuin Herra, sinun Jumalasi elää, minulla ei ole leipäkakkuakaan vaan 
ainoastaan kourallinen jauhoja ruukussa ja vähän öljyä astiassa. Ja kat- 
so, kerättyäni pari puuta minä menen leipomaan itselleni ja pojalleni 
syödäksemme ja sitten kuollaksemme.' Niin Elia sanoi hänelle: 'Älä 
pelkää; mene ja tee niin kuin olet sanonut. Mutta leivo mminulle ensin 
pieni kaltiainen ja tuo se minulle. Leivo sitten itsellesi ja pojallesi. Sil- 
lä näin sanoo Herra, Israelin Jumala: jauhot eivät lopu ruukusta, eikä 
öljyä ole puuttuvaa astiasta, siihen päivään asti, jolloin Herra antaa 
sateen maan päälle.' Niin hän menijä teki niin kuin Elia oli sanonut ja 
hänellä sekä myös Elialla ja vaimon perheellä oli syötävää pitkäksi ai- 
kaa. Jauhot eivät loppuneet ruukusta eikä öljyä puuttunut astiasta sen 
Herran sanan mukaan, jonka hän oli Elian kautta puhunut." (1. Kun. 
17:8-16). Kun Heli oli tämän lukenut, hän rukoili: "Herra anna meille 
sellainen merkki siitä, että tulet pitämään meistä huolen, että annat 
meille jauhoja sekä öljyä." Seuraavana päivänä meille tuli uskova veli, 
joka ei ollut meillä ennen käynyt. Kun hän oli sitten pois lähdössä, 
niin hän sanoi, että hänellä on tuolla autossa kaksi säkillistä jauhoja 
ja hän on tuntenut Jumalan kehoitusta antaa ne meille. Kun Heli tuli 
kotiin ja kerroin hänelle, että saimme kaksi säkillistä jauhoja, niin hän 
sanoi: "Hyvä, mutta puolet 'merkistä' on vielä täyttymättä - ei tullut 
öljyä." Seuraavana päivänä oli Helin nimipäivä ja kolme uskonsisarta 
tuli kylään. Heilä ei ollut perinteistä kukkapuskaa vaan jokaisella oli 
mukanaan ruokakassi ja kun Heli purki ne ruokukassit, niin yhdessä 
oli litran pullo ruokaöljyä. Tapauksesta on noin 14 vuotta ja sen päivän 
jälkeen meiltä ei ole puuttunut mitään. Ei aineellista eikä hengellistä. 
Olen voinut sanoa koko sydämestäni: "Herra on minun paimeneni, ei 
minulta mitään puutu" (Psalmi 23:1). 



Kirjoitin muutamia kuukausia sitten pienen kirjoituksen paikallis- 
lehteen, mutta koska sitä ei ole julkaistu, kirjoitan sen tähän lopuksi. 
Neljä ensimmäistä lausetta ovat Kalevi Lehtisen "Sinulle"-kirjasta. 

"Kuule, sinua rakastetaan!" Tämänniminen tv-ohjelma pyöri aikoi- 
naan 80-luvulla televisiossa. Eräs pikkukaveri muisti ohjelman nimen 
väärin ja huusi: "Äiti, tule katsomaan, nyt se' varo Sinua rakastetaan' 
alkaa!" Oikeassa poika oli: varomme rakkautta mieluummin kuin 
otamme sitä vastaan. Jumalan rakkautta ei tarvitse kuitenkaan varoa. 
Jumala on rakkaus (1. Joh. 4:8). 

Kun televisiossa näytetään pakolaisleirien "luurankolapsia" ja uu- 
tisoidaan kansanmurhista maailmalla, niin tapahtuu aina merkillinen 
ilmiö: Sellaiset ihmiset, jotka normaalioloissa eivät puhu mitään Ju- 
malasta, alkavat syytellä Häntä ja vaatia selityksiä Herran palveli- 
joilta. Kun entisen Jugoslavian alueella ihmiset murhasivat toisiaan 
ja eräässä kylässä kaikki asukkaat oli surmattu, paikalle lähetettiin 
YK-joakkoja tarkistamaan tilannetta. YK-upseeri sanoi mukana ole- 
valle sotilaspastorille: "Mitä te tähän sanotte? Eikö teillä mene usko 
Jumalaan, kun näette tällaista raakuutta?" Sotilaspastori vastasi: "No, 
Jumalako täällä on riehunut?!" Niin, jumalattomat ja murhanhimoiset 
ihmiset ne siellä olivat riehuneet - ei Jumala. 

Jumala on rakkaudessaan antanut ihmisille vapaan tahdon - Hän ei 
pakota ketään mihinkään. Kuitenkin suurin osa maailman ongelmista 
pystyttäisiin voittamaan noudattamalla Hänen tahtoaan - rakastamalla 
lähimmäisiä. Kuulostaako liian suurelta väitteeltä? Tosiasia on, että jos 
ihmiset rakastaisivat toisiaan, ei olisi sotia. Tosiasia on myös se, ettei 
kenenkään maailmassa tarvitsisi kuolla nälkään, sillä täällä on kylliksi 
ruokaa. Meillä olisi riittävästi kalustoa, jolla voitaisiin viedä ruokaa 
sitä tarvitseville, mutta sen sijaan "ylimääräistä" ruokaa viedään kuor- 
ma-autoilla kaatopaikoille ja viljaa poltetaan lämpölaitoksissa. Meillä 
on kylliksi myös johtamistaitoa ja tietoa, jotta tällaiset operaatiot pys- 
tyttäisiin hoitamaan. Ainoa syy, miksi miljoonat ihmiset maailmalla 
kuolevat nälkään on rakkauden puute. Emme tee sitä, mitä meidän pi- 



täisi tehdä. Mietipä uutisia seuratessasi mitä ongelmia ja kriisejä olisi 
voitu rakkaudella estää ja mitä niistä, jotka ovat käynnissä voitaisiin 
rakkauden avulla selvittää. 

"Maailmassa on niin paljon hätää - mitä sille yksi ihminen voi 
tehdä?" Näinhän ihminen puolustelee itsekkyyttään. Joku on sano- 
nut osuvasti: "Et voi muuttaa koko maailmaa, mutta yhden ihmisen 
koko maailman voit muuttaa" - vaikkapa kummilapsi) ärjestön avulla. 
Tärkein muutos on aina hyvä aloittaa itsestä - mennä niin sanotusti 
itseensä. Niin teki tuhlaajapoikakin ja palasi Isän luokse kotiin. Pala- 
tessaan hän sai kokea ainoastaan ylitsevuotavaa rakkautta. Kun agape, 
Jumalan rakkaus, otetaan vastaan ja laitetaan käytäntöön, niin kaikki 
muuttuu. Siitä ei voi vaieta. 



Nostan katseen itsestäni 
Vapahtajaan hiljaiseen. 
Muistan menneen elämäni 
monet vaiheet verkalleen. 
Hartioilla painoi taakka, 
kipu sattui sydämeen, 
silti johdit tähän saakka, 
aina kusuit uudelleen. 

Nostan katseen itsestäni, 
kiittää voinko minäkin? 
Laulu kasvaa sisältäni 
sanoin haurain etsivin. 
Kiitos, Jeesus, että kannoit 
epäilysten murtamaa, 
joka päivä avun annoit, 
aina jaksoit rakastaa. 

Nostan katseen itsestäni, 
hiljaa tahdon tunnustaa; 
sinulta on elämäni, 
kiitän kaiken antajaa. 
Kiitän ilon syvyydestä, 
pimeyden hetkellä, 
kiitän toivon siemenestä, 
Sinä olit lähellä. 



Anna-Mari Kaskinen 



USKOONTULON AAKKOSET 



A TUNNUSTAT TARVITSEVASI JEESUSTA 
Kukaan ei tule Taivaallisen Isän luo muutoin kuin Jeesuksen kautta. 
Hän kuoli sovittaakseen syntimme. Hän nousi kuolleista ja elää aina 
ollakseen Sinun Vapahtajasi. 

B TUNNUSTAT RIKKOMUKSESI JUMALALLE 
Jokainen ihminen on rikkonut Jumalan tahdon ja elää erossa Hänestä. 
Jeesukseen uskova voi pelotta tunnustaa virheensä, sillä Jeesus on 
syntisten ystävä. Voit rukoilla vaikka seuraavin sanoin: "Taivaallinen 
Isä, tiedän, että olen rikkonut Sinua vastaan ja poikennut Sinun tah- 
dostasi. Uskon, että Jeesus on kuollut minun puolestani ja että Hän 
sovitti minun syntini. Tahdon antaa koko elämäni Hänelle ja kääntyä 
Hänen avullaan synneistäni. Jeesus on minun Herrani ja Vapahtajani. 
Aamen." 

C Jokainen, JOKA USKOO JEESUKSEEN, SAA SYNNIT ANTEEKSI. 
Uskoontulo ei ole tunteen vaan uskon asia. Sinulla on lupa ja etuoikeus 
tunnustaa uskosi. Raamattu sanoo: "Jos sinä suullasi tunnustat, että 
Jeesus on Herra ja sydämessäsi uskot, että Jumala on herättänyt Hänet 
kuolleista, olet pelastuva." Room. 10:9 

D TUTUSTU RAAMATTUUN JA TOISIIN USKOVIIN 
Lue Raamattua ja opettele henkilökohtaisesti tuntemaan millainen Jee- 
sus todella on ja mitä Hän sanoo. Etsi ystäviä, joiden kanssa voit jakaa 
löytösi. Taivaallinen Isä tahtoo, että Hänen lapsensa löytävät itselleen 
hengellisen kodin, jossa he voivat kasvaa ja vahvistua. Saatat kuulla 
monia mielipiteitä ja eri näkemyksiä seurakunnista, kasteesta ja muista 
kysymyksistä, mutta älä unohda, että Sinulla on aina mahdollisuus - ja 
myös velvollisuus - tutkia asioita omasta Raamatustasi. Muista, että 
Raamattu; Jumalan Sana, on uskon, opin ja elämän ylin ohjenuora. 



Siunausta matkalle! 



